บลจ.ธนชาตขายตราสารหนี้รัฐลงทุน6เดือน
บลจ.ธนชาต คลอด กองทุนตราสารหนี้เน้นลงทุนภาครัฐในประเทศขาย ลงทุน 6 เดือน
7 มี.ค. 2554

บลจ.ธนชาต คลอด กองทุนตราสารหนี้เน้นลงทุนภาครัฐในประเทศขาย ลงทุน 6 เดือน
บริษัทหลักทรัพย์จัดการกองทุน (บลจ.) ธนชาต เปิดเผยว่า บริษัทจะเสนอขายกองทุนเปิดธนชาตตราสารภาครัฐ 16 (TG16) อายุโครงการประมาณ 6 เดือน  มูลค่าโครงการ 1,000 ล้านบาท ลงทุนขั้นต่ำเพียง 1,000 บาท เสนอขายเพียงครั้งเดียว (IPO) ระหว่างวันที่ 7 - 14 มี.ค.2554
กองทุนเน้นลงทุนในหรือมีไว้ตราสารแห่งหนี้ที่เป็นตราสารภาครัฐไทย เช่น  ตั๋วเงินคลัง พันธบัตรรัฐบาลหรือพันธบัตรธนาคารแห่งประเทศไทย พันธบัตร ตั๋วแลกเงิน ตั๋วสัญญาใช้เงิน หุ้นกู้ หรือใบสำคัญแสดงสิทธิที่จะซื้อหุ้นกู้ ที่กระทรวงการคลังหรือกองทุนเพื่อการฟื้นฟูและพัฒนาระบบสถาบันการเงินเป็นผู้ออก ผู้สั่งจ่าย ผู้รับรอง ผู้รับอาวัล หรือผู้ค้ำประกัน  และหรือเงินฝาก หรือตราสารที่เทียบเท่าเงินสด หรือหลักทรัพย์หรือทรัพย์สินอื่นหรือการหาดอกผลโดยวิธีอื่นตามที่สำนักงานคณะกรรมการกำกับหลักทรัพย์และตลาดหลักทรัพย์ ( ก.ล.ต.) กำหนดหรือเห็นชอบให้กองทุนลงทุนได้ กองทุนดังกล่าวเป็นทางเลือกในการลงทุนให้กับผู้ลงทุนที่ต้องการลงทุนระยะสั้นในกองทุนที่เน้นลงทุนในตราสารความเสี่ยงต่ำภาครัฐ